text: Kvinder med brystkræft behandles for sent
  22 juni 2011 kl. 11.19
  Kvinder i Region Syddanmark må vente for længe med at komme i behandling, når de har fået konstateret brystkræft.
  Sygehusene kan ikke leve op til de kvalitetsmål, som Region Syddanmark har vedtaget.
  På Sygehus Sønderjylland i Aabenraa er det kun 46 procent af kvinderne, der kommer i behandling i tide. På Odense Universitetshospital er det kun 38 procent.
  Sygehus Lillebælt i Vejle trækker niveauet op. Her er det 88 procent af kvinderne, som kommer hurtigt i behandling.
  Under ét kommer sygehusene op på 69 procent.
  Kirurgisk behandling skal begynde 18 hverdage efter en henvisning, medicinsk behandling 19 dage og strålebehandling 29 dage.
  
  Behandlingsplan
  Det kniber også med at få fastlagt en behandlingsplan hurtigt nok.
  Tiden til det såkaldte udredningsforløb er fastsat til højst ni hverdage.
  Kun i 65 procent af patienterne oplever, at den tidsfrist overholdes.
  Sydvestjysk Sygehus ligger i top med 84 procent, mens Odense Universitetshospital ligger i bund med 53 procent.
  Regionsrådet vil ikke finde sig i, at sygehusene ikke lever op til kvalitetsmålene.
  - Det skal de bare sørge for at få i orden, siger formanden for sundhedsudvalget, Poul-Erik Svendsen (S).
  Brystkræft er den hyppigste kræftform hos kvinder med ca. 4.000 nye tilfælde pr. år i Danmark. Antallet af nye tilfælde har været stigende gennem mange år, oplyser Kræftens Bekæmpelse.
  